Glváč, Martin, minister obrany SR (2012-09-19):
Pôvodne som nechcel reagovať, možno len pár vetami, aby potom niektoré slová neboli prekrútené, tak ako boli teraz. Pán poslanec Galko, k tým 19 percentám, a povedal som to aj pri prvom čítaní, vy sám dobre viete, že prvý rok v prípade prepúšťania alebo iných zmien to niečo stojí, keď dávajú sa dva subjekty spolu, sa zlučujú, tak to stojí nejaké nemalé prostriedky, takže som povedal v horizonte troch rokov z tohto dôvodu, pretože prvý rok sa nedá očakávať reálna úspora, a dobre to viete. Bolo to povedané aj na výboroch aj v prvom čítaní. Musím sa zastať aj pána predsedu Bašku, pretože nie je pravda, že ste na výbore nedostali slovo. Dostali ste slovo dokonca trikrát, keď ste oň žiadali, a súhlasím aj s pánom predsedom v tom, že ste sa na niektoré veci, a zriadili ste uznesenia, pýtali ste sa na výbore nepríslušnom a na veci, ktoré podľa mňa na tomto výbore nemajú byť prejednávané, a len aby bolo jasné aj do budúcna, so mnou ste sa o tom vôbec nerozprávali, ani ste mi nedali takúto otázku, pretože ste mali hádku s pánom predsedom Baškom, to znamená, mne ste ani otázku o položkovitom rozpočte nepoložili. A ešte potom jedna trošku technická záležitosť, čo sa týka toho nového komplexného zákona, áno, ja som povedal, že bude a bude v takomto tom základnom ryse ten zákon pripravený do 15. októbra, ale aby bolo jasné, nebude do 15. októbra predložený Národnej rade, bude hotový a bude s relevantnými poslancami, ktorí sa aj tejto problematike venujú a ktorí sa jej budú a chcú venovať, bude prejednávaný a individuálne konzultovaný, pretože máme záujem, aby naozaj tento komplexný zákon bol prijatý možno aj väčšou väčšinou poslancov a aby bol aj vnímaný, že to nie je len zákon pre nás, ale naopak, aj pre opozíciu, či už súčasnú, budúcu, alebo akúkoľvek inú. A nechcel by som používať citáty z minulosti, či už pani expremiérky, alebo niekoho iného na všetky tie okolnosti, ktoré sa udiali so zneužívaním ITP-čiek. Vy dobre sám viete, že mám na ministerstve niekoľko žalôb, s ktorými sa boríme, a samozrejme, nebudeme vyplácať žiadne odškodné, ale budeme sa musieť boriť na príslušných súdoch s týmito žalobami, a tie nevznikli len tak. Vznikli preto, pretože niekto zneužíval tieto služby na úlohy a na činnosti iné, ako boli pôvodne určené. A keď máme sa baviť o spravodajskom zákone a o tom, aký má byť systém kontroly, viete, keď budeme s vami o tom debatovať, a bez urážky, ja som sa snažil byť celý čas naozaj konkrétny a nebyť osobný, ale vy vyhlasujete aj na ministerstve, o tisíc ľudí by ste znížili, vy by ste urobili všetko, len škoda, že ste to nestihli. Keď poviem, že teraz sme vymysleli peknú zelenú farbu, tak vy poviete, Ježiš, to je dobrá, ale my sme mali krajšiu zelenú farbu, len škoda, že nám padla vláda. Len zabudnete vždy povedať, že ste si ju sami povalili, a proste všetko ste si urobili sám, ale vy vymyslíte všetko, potom to budete písať a všetko ste vymysleli, a vy to máte lepšie, z osemsto ľudí vy by ste prepustili tisíc. Máte v strategickom hodnotení obrany, ktoré ste si sám napísali, a to je to geniálne. A viete, a naozaj nechcem byť osobný, ale musím to povedať. Keď sa budem baviť s poslancami, alebo so všetkými sa budem baviť o novom spravodajskom zákone, ale baviť sa o tom s vami, to ako keby som sa o, aby minister vnútra alebo spravodlivosti sa bavil o novom, ja neviem, trestnom, procesnom poriadku s Karolom Melom. Prepáčte, lebo ten má skúsenosti, ako sa vyhýbať súdom a ako zdrhnúť pred spravodlivosťou. Ďakujem veľmi pekne. (Potlesk.)